
TIL OS.









2020 –


VIDEOFIL;


UDSNIT AF DATA FRA OVERVÅGNINGSKAMERA LANGS LUDONS RINGVEJ 02, 7. JUNI 2020.


21.00-21.05: [ Kamera i normal drift, viser Ringvej 02 med almindelig trafik for tidspunktet, ingen fodgængere, enkelte cyklister. Kameraet peger mod sydvest. ]


21.05-21.10: [ Kamera drejer 15 grader yderligere mod vest, viser trafik mod Ludons midtby og halvdelen af den modsatte vejbane. Trafik sparsom men upåfaldende. ]


21.10-21.11: [ Kamera drejer markant til siden, billede bliver kortvarigt grynet. ]


21.11-21.15: [ Kamerafokus ud over ringvejsbroen mod bjergsiden og skovstykket nedenfor. Ingen trafik registreret. ]


21.15-21.30: [ Kamera afbrydes. ]


21.30-21.31: [ Kamera genstartes. ]


21.32-21.37: [ Kamera i normal drift, viser Ringvej 02 med almindelig trafik for tidspunktet. ]


AVISOVERSKRIFTER FRA LUDONS PRESSE I PERIODEN 8. JUNI TIL 15. JUNI 2020.


Aujourd’hui, 8. juni.


GÅET OP I RØG


- Udenrigsminister Jean Louis Girard forsvundet efter kæmpebrand


L’Express, 9. juni.


UKENDT NUMMER


- Grundig gennemgang af nedbrændt lejlighed melder intet nyt om udenrigsministeren, siger politiet


L’Express, 15. juni.


VORES MÅSKE MOST WANTED


- Politiet har den stadig savnede Jean Louis Girard under efterforskning for et endnu ukendt antal kriminelle forhold, SAGEN FØLGES LØBENDE


UDSNIT AF TRANSKRIPTION FRA PRESSEKONFERENCE, 15. JUNI 2020, LIVE, LUDON NATIONÁL.


“... ja, tak for spørgsmålet til L’Express vedrørende politiets foreløbige konklusioner. Situationen udvikler sig fra time til time, og vi kan derfor ikke være så konkrete, som De forespørger. Vi kan sige følgende: Ludon City arbejder aktuelt med hjælp fra Interpols specialteam på at kortlægge, hvad der lige nu tyder på omfattende, økonomisk kriminalitet på tværs af flere landegrænser. Vi har desuden en solid formodning om, at Jean Louis Girard har forladt Ludon, hvorfor han er efterlyst internationalt. Vi holder naturligvis offentligheden underrettet om fremskridt i sagen, i takt med at den udvikler sig.”


- Politikommissær Bastien LeBrun


“... på baggrund af situationens alvor er fem fremtrædende medlemmer af Pour La Libertés mandat- og personalegruppe sendt hjem, foreløbigt i to uger. De står alle fuldt ud til rådighed for efterforskerne. Jeg har ikke haft mulighed for at invitere hverken Jean-Paul Robin eller Vincent Fortesque til pressemødet i dag, men kan forsikre jer alle om, at vi er i tæt, daglig kommunikation. Ingen af de tilbageværende i Liberté er mistænkt for kriminelle forhold men kan jo helt uvildigt være i besiddelse af informationer, som kan være hjælpsomme for politiet. Det er vores forhåbning og tro, at sagen hurtigt afdækkes, så vi kan få ro på tropperne igen.”


- Statsminister Stéphane Petit (SDP)









2025 TIL 2029 –









FØRSTE BREV.


Modtageradresse:


Marie-Claude Barrault


Rue St-Michel 7, 6. sal.


00161 Ludon City


LUDON


Afsenderadresse:


B. Meckersgade 322, 2tv.


00161 Ludon City


LUDON


21. juli 2025


”Gid det må forundes mig at grundfæste en sikker og lykkelig samfundsorden og derfor at få den løn jeg ønsker, nemlig at gælde for grundlægger af den bedste forfatning, og ved min død at tage det håb med mig, at det grundlag for en samfundsorden som jeg har lagt, må vise sig holdbart.”


- Suetonius, ’Divus Augustus’


[ Sammen med beskeden er vedlagt en bengaffel, let gulnet af alder og udskåret i Urnes-stil. ]


NOTAT VEDLAGT SAGSNUMMER 3092100B-I, LUDON CITYS POLITIHOVEDKVARTER, FØRT TIL JOURNAL 28. AUGUST 2025.


”Undertegnede har dags dato udleveret udvalgte sagsbilag fra åben sag på Girard, Jean Louis per forespørgsel fra impliceret part.”


[ Underskrift for modtagelse: Marie-Claude Barrault.


Underskrift for udlevering: Bastien LeBrun. ]


BILLEDTEKST;


AUJOURD’HUI -REPORTAGE FRA GENINDVIELSEN AF VOR FRUE PARK, LUDON CITY, 30. AUGUST 2025.


“Vores nye statsminister, Marie-Claude Barrault, 35, gjorde sig heldigt bemærket i en lys-beige etuikjole, der ikke henlagde nogen kurve af hendes krop i skyggerne fra sensommersolen. Som et perfekt match til kjolens kulør bar statsministeren en antikt-udseende hårnål af ben i sin efterhånden folkekære, brune hårknold. Da hun af vores udsendte journalist blev spurgt, hvor hårpynten stammede fra, måtte hun indrømme, at hun ikke kunne huske det, men at den ‘ganske bekvemmeligt var dukket op i smykkeskrinet et par uger forinden’. Heldet må sandelig siges at have været med vores unge, kvindelige statsminister igennem hele dagens begivenhed.”


BILLEDTEKST;


OPSLAG PÅ INSTAGRAM AF SKEPTISKE.SOPHIE OM STÉPHANE PETITS AFGANG SOM FORMAND FOR SDP EFTER VALGLUSSING, 30. AUGUST 2025.


Havde ikke engang nået at drikke min morgente, før Ludons medier igen minder mig om, at jeg hader politik. Aldrig har jeg læst så gyselig en meningsmåling. Klart, SDP lider, og Petit skrider, det holder. Barraults Social-Liberale er det friske pust (selvtak for støtten!). Men – menmenmen – hvorfor er fucking Liberté stadig så populært? Hvorfor ville de få HVER FJERDE STEMME, hvis der var valg i morgen??? Kan Ludon bare godt lide kriminelle røvhuller? Hvis du har stemt på Girards mafiavenner, kan du godt holde op med at følge mig (døren er →).









SAGSBILAG –


VIDEOFIL;


UDSNIT AF AFHØRING FILMET PÅ HOVEDPOLITISTATIONEN, LUDON CITY, AFHØRINGSLOKALE 2,


27. JUNI 2020 FRA KL. 10.30-10.45.


[ POLITIKOMMISSÆR LEBRUN sætter sig ned overfor en allerede siddende MARIE-CLAUDE BARRAULT. Spinkel og cirka et hoved lavere end ham ser hun fattet men ligeledes tydeligt afmålt ud. Han hælder en kop kaffe op til hende fra den termokande, han har medbragt. Derpå hælder han én op til sig selv. ] Så må vi på den igen, Marie-Claude.


[ Med en holdning der kun rankes mere, læner BARRAULT sig frem og tager den fyldte kop, afholder sig fra at bede om hverken mælk eller sukker. Hun drikker ikke, holder bare koppen mellem hænderne. POLITIKOMMISSÆR LEBRUN drikker til gengæld en slurk af sin, imens han venter på hendes svar. Hun tager sig sin tid, før hun siger: ] Omkring Jean Louis måtte man altid ”på den”.


[ Det er en ubestemmelig, imødekommende lyd, som POLITIKOMMISSÆR LEBRUN laver, før han spørger: ] Og hvad måtte man ”på”, hvis du vil være venlig at forklare.


[ BARRAULT ser direkte på ham et langt, udstrakt og stille øjeblik. Alt på hende er fuldstændigt kontrolleret i sit følelsesudtryk, bortset fra hendes læber der skælver let. Endeligt blinker hun og vender ansigtet til siden. ] Omkring Jean Louis ændrede verden sig altid. Han ændrede verden. Den slags er et arbejde.


[ En note bliver hurtigt nedfældet på notesblokken, der ligger på bordet foran LEBRUN, så lægger han blyanten fra sig og folder hænderne på kanten af bordpladen. Kaffekoppen er skubbet godt ud af kollisionskurs.


De arbejder, de sludrer ikke, det er ikke et kaffeslabberas, og det står ikke til at diskutere. ] Er det ikke hvad politikere gør?


[ Stille siger MARIE-CLAUDE BARRAULT, det er højere end en hvisken, men uden en annoncerings stålsathed. ] Det er hvad brødre gør, kommissær.


[ LEBRUN trækker let på skuldrene og kommenterer: ] Det ved jeg ikke så meget om, jeg har ikke nogen.


[ Længe svarer BARRAULT ikke. Hendes fingre omkring papkoppen er ubevægelige og hendes udtryk er kortvarigt distanceret. Efter noget tid giver hun atter LEBRUN sin opmærksomhed. ] Nej, det har jeg heller ikke. Er det dét, vi er kommet til?


[ Endnu en note ned på notesblokken, LEBRUN må række ud efter blyanten for at skrive ned. BARRAULT følger hans bevægelse med øjnene, fra start til slut. Han taler, imens han skribler: ] Det må du næsten selv bedst vide, tænker jeg. Fortæl mig, Marie-Claude, er det?


[ Deres blikke mødes hen over afhøringsbordet. ]









ANDET BREV.


Modtageradresse:


B. Meckersgade 322, 2tv.


00161 Ludon City


LUDON


Afsenderadresse:


Marie-Claude Barrault


Rue St-Michel 7, 6. sal.


00161 Ludon City


LUDON


31. august 2025


Du er ingen Augustus. Ikke for mig. Ikke for nationen. Hvis du har efterladt landet med noget, er det ikke andet end brændende ruiner. Af den grund har jeg tænkt mig fremadrettet at omtale dig som Nero, manden som for eftertiden bærer skylden for Roms ødelæggelse. Da må du, med dit skarpe blik for Romerrigets relevans i dag, selv regne den korrelation ud, det skal jeg ikke hjælpe dig med.


Sandheden er, og heller ikke det behøver jeg fortælle dig – du har skrevet et brev, du kan vel ræsonnere dig frem til, hvor i live du derfor må være – at du ikke er død. Du er ikke død, du er bare væk.


Du er skredet.


Oppositionen gør det samme, uanset hvor meget SDP skrumper ind uden dig til at dæmme op for dem, eller hvor meget end Cæsar træder tilbage grundet dit efterslæb. De gør stadigvæk, som du også gør nu – de tilskriver dit fald, at jeg er kommet til orde. I spøg, men vi ved begge hvor meget sjov en opposition nogensinde laver, ynder de at sige, nogen rider hellere på deres fars eftermæle, støttepartiets tabte enemærker, som om min intention på noget tidspunkt var at leve i skyggerne af jer, hans tunge skrivebord eller de halv-udslukte gløder fra dit flammehav.


Du plejede ellers aldrig at forvente, jeg skulle måle mig efter dine standarder. Dengang var jeg (og hele Parlamentet, vel) overbevist om, atde højder kunne jeg aldrig nå. Ingen af os indså, mindst af alle jeg, at dine højder var som Louvres pyramide, den er omvendt. Den synker i jorden.


Hvad du har grundfæstet, er ikke den perfekte samfundsorden, skal du vide. Så arrogant ville ingen anden end dig være, i sidste ende. Nej, hvad du har grundfæstet, er mig og i tilkøb dertil, hvad jeg har kunnet skrabe sammen med mine egne hænder – jeg nægter at bruge ”bare” om den kraftanstrengelse, det har været, men desuagtet må jeg jo erkende, at hvis det havde været nok for nogen af os, var du her stadig, og jeg behøvede ikke konstant at slukke brande.


Du er stadig i live.


Hvordan kan du vide, der med dette brev ikke følger en masse opmærksomhed, ingen har bedt om? Ikke jeg. Ikke du. Det kan du ikke. Alligevel er spørgsmålet ikke, hvordan det er meningen, du skal kunne stole på mig nok til at indgå i denne kommunikation, men nærmere hvordan det er meningen, jeg nogensinde skal kunne stole på dig igen.


Vi har ingen finanskonferencer lagt hus til her i landet, siden du forsvandt.


Hvor vover du stadig at være i live, Nero? Efter så lang tid. Jeg har pakket alting sammen, talerne og billederne og hårpyntet du altid skulle fejre mig med. Hvad er der at fejre nu, synes du?


Jeg fandt skrinet frem, efter jeg havde modtaget din note. Det rødbrune lakskrin med alle de klemmer og spænder og nåle du har givet mig gennem tiden. Den lå nederst i en boks i vores pulterrum. Jeg tog ingenting op af den, men jeg lagde din nyeste tilføjelse derned og lukkede låget. Greb den tunge ahornæske i armene og dog kunne jeg ikke få mig selv til efterfølgende at give slip og pakke den væk. Jeg vaklede således i flere minutter, og det fortæller jeg dig kun, fordi jeg har principper derom. Brevet her er min tilståelse. Jeg anser ikke mig selv for værende katolik, men vi er vel godt nok opdraget til at vide, hvad man tilstår inden for katolicismen, er synd.


Måske. Jeg ved selvfølgelig ikke med dig.


Tro mig, jeg havde bestemt ikke tænkt mig at finde den frem igen, den æske, da jeg endelig fik lagt den tilbage på sin plads, da slet ikke at bruge noget som helst derfra i mit hår.


Du havde din chance med mit hår, Nero. Det husker du nok godt, hvordan gik. Vi brugte i stedet resten af natten på at drikke din alt for dyre whisky, indtil din PA kom og afbrød os. Blev han og drak med, det kan jeg pludseligt ikke genkalde mig længere … Det er en livstid siden. På alt for mange måder. Du er stadig i live.


Du er stadig i live. Jeg havde mine tvivl.


Skal jeg være ærlig, og du kender mine principper i forhold til ærlighed, det ville jeg i hvert fald have troet, så havde jeg måske også stadig mine håb.


Hvis det sidste, jeg har tilbage af dig, er magten, må det formodentligt antages at være grunden til, at jeg har klynget mig så meget til den, at den ikke smuttede ud mellem fingrene på mig, da tovtrækkeriet begyndte. Når folk siger, brændt barn skyr ilden, er det kun den halve sandhed, og sandheden er intet værd i stykker. Sandheden er, at brændt barn altid gerne vil holde sig varm, på trods – om hun så må gå på gløder for at gøre det.


Er jorden monstro endeligt holdt op med at brænde under dig?


Det spurgte jeg mig selv om, idet jeg matchede din hårnål til min kjole. Det spurgte jeg mig selv om, da jeg vandrede forbi den tomme lejlighed, du havde angivet som afsender, selvom ingen bor dér. Jeg tjekkede. Jeg stod ved døren og lyttede længe, afventende. Og jeg gik derfra, efterladende døren lukket og rummene lige så tyste inde bagved, som de må have været, længe før jeg kom. Hvem jeg giver mit brev til, ved jeg ikke, det er muligvis måden, hvorpå al korrespondance foregår.


Dog vil jeg understrege, sådan var din lejlighed ikke altid tom. Man brænder næppe, hvad der ikke er noget. Se på heksene. Se på alle hemmeligheder i verden.


Dette må så være min.


Agrippina den Yngre.









TREDJE BREV.


Modtageradresse:


Marie-Claude Barrault


Rue St-Michel 7, 6. sal.


00161 Ludon City


LUDON


Afsenderadresse:


B. Meckersgade 322, 2tv.


00161 Ludon City


LUDON


10. oktober 2025


Til A,


Siden jeg modtog og læste dit brev, har jeg tænkt på den nedadvendte pyramide. Du har altid haft en gave for billedsprog. Også på det område er vi modsætninger, men det plejede vi at vende til vores fordel, gjorde vi ikke? Måske kan vi gøre noget af det samme nu, måske kan vi ikke – det kommer an på dig. Jeg har ikke mere at investere i nogle af disse ting, hverken i pseudonymer eller anklager. På den måde kan jeg for størstedelen læse dit brev uden at opleve den mindste trang til at modargumentere. I stedet tænker jeg over, hvor længe det har været undervejs – det tager uger nu at udveksle ideer og tanker på skrift. Før havde en mail været tilstrækkelig. Ikke desto mindre lander dit skriv her på mit skrivebord med alle underliggende følelser særdeles velbevarede, som om der er brøkdele af sekunder mellem os; det kan du vide dig sikker på, hvis du sender flere ord i min retning – de rammer, som de skal. Det kunne være en slags opfordring til at skrive tilbage, hvis jeg ikke kendte dig bedre. Du skriver, hvis du vil, når du vil.


Jeg skal uddybe mine tanker om pyramiden på et tidspunkt. Ikke lige nu. Lige nu har jeg høns der skal fodres og æg der skal samles. Du kan ikke mærke, at tiden er gået fra en sætning til den næste, men hvor jeg bor nu – hvor jeg er skredet til, som du så poetisk udtrykker det – er tid et helt anderledes begreb, end det plejede at være. Dagene går ikke bare langsommere. De flyder sammen i et, fra morgen til aften til morgen til aften. En halv sætning i dag bliver måske, med nogen sandsynlighed, til en hel sætning i morgen. Det gør ingen forskel for dig, naturligvis, og det er i orden. Alting kan ikke være lige skelsættende.


Det er nu en uge siden, jeg modtog dit brev. Egentlig havde jeg tænkt mig at fortælle dig mere om hønsegården – der udspiller sig aktuelt et sandt drama mellem de to ældste høner og en nytilkommen – men når jeg genlæser dine ord, er det alligevel svært at se bort fra din indignation. Jeg vil ikke sige, du har misforstået noget om mig eller mine bevæggrunde – man kan kun misforstå, hvis man har data nok til at skabe slutninger ud fra, og det har du ikke – men mon du har tænkt, at jeg skrev til mig selv, da jeg sendte dig din gave? Gør man typisk det, Agrippina den Yngre, når man skriver til en modtager? Vend den lige rundt i dit hoved og overvej, om der kunne være en mening i teksten, som du har overset. Jeg skriver til dig, om dig, som jeg ser dig.


Eller, som jeg forestiller mig dig. Internetadgang er luksus disse tider, og luksus er sjælden.


Hvis jeg alligevel skal uddybe lidt: om du har fået den position, som du nu besidder på grund af mig eller på trods af mig – det er egentlig underordnet. Der vil altid være nogen, der tænker det ene og nogen, der tænker det andet. Du har gavn af begge sider, enten som medspillere eller som opposition. Deri ligger noget væsentligt. Jeg har aldrig siddet i din position og kan kun forestille mig, hvor mange døre det kan åbne, hvor mange veje du kan gå eller endnu bedre, anlægge bag dig. Det er en spændende tanke. At se dig sætte fodspor.


Forstår du nu? Køkkenet kalder, så træk vejret kort.


Der er gået yderligere to dage. Hønsene har ikke fundet sig til rette endnu – hakkeordenen er uden nåde, og den nytilkomne, Hvide, ligner efterhånden et pletmaleri fra 1900-tallet. Når jeg kommer ud i hønsegården, forsøger hun at undslippe på forskellig vis –i dag endte jeg med en høne i min hættetrøje, hvilket ikke gavnede hverken mit eller de ældre damers temperamenter. Det er selvfølgelig ikke en mulighed at adskille dem – enten finder Hvide sin plads i fællesskabet, hvor end i hakkeordenen hun er ment til at eksistere, eller også finder jeg hende død en dag. Sådan er det, at enten finder man vej eller også snubler man og bliver til støv sammen med alt det andet, der ikke er stærkt nok. Du kan læse den samme fortælling ud af kejser Augustus’ eftermæle – ikke i det, han siger, men i alt det, der ligger implicit i at fortælle sin sejr til verden, at omskrive et narrativ, så alle kan se, hvem der bor på toppen af bjerget.


Du bor på toppen af bjerget nu, dronning A.


Tillykke med sejren.


- C.


*Angående Nero er jeg mest optaget af sammenligningen på grund af måden, den forskyder os på. Har du virkelig tænkt dig selv som min mor? Mit billede af os er et helt andet – hvis du er Agrippina, må jeg i al beskedenhed være hendes bror, Caligula. Min PR har aldrig været så ringe som hans, men måske står det til at ændre sig nu, hvor alt jeg har efterladt er brændende ruiner. Du kan forvandle mig til Caligula, hvis du prøver; hvis du tager afstand til mig med alt, hvad du har, og fremhæver alt det grimme, du kan få øje på, indtil jeg ligner Satan selv. Derved er vi i øvrigt tilbage ved Nero igen, er vi ikke, og ved moderskabet som ingen af os tror på, men det er en mulighed. Ja, lad os forvandle os sammen – som vi plejede – på godt og ondt.


BILLEDTEKST;


OPSLAG PÅ INSTAGRAM AF SKEPTISKE.SOPHIE OM DE SOCIALLIBERALE, LIBERTÉ OG SDPS NEDSTEMNING AF FORSLAG FRA FÆLLES OM LUDON VEDRØRENDE AT SÆNKE RENTEN PÅ STUDIELÅN, 3. NOVEMBER 2025.


Okay. Nu har vi bare alle sammen glemt, at Barrault gik til valg på at sænke renten på studielån for helvede, hvorfor kan man ikke stole på nogen? De griner hele vejen til banken ovre på højrefløjen. @mcbarrault


→ kommentar fra kathrinefischer92: :( :( :( :( :(


→ kommentar fra julianevedvandet: marie-claude passer godt på papas pengepung. nepo-baby!


→ kommentar fra thomaskk: har du overhovedet læst forslaget fra fælles om ludon? For kommunister er finansieringen et slags fabeldyr.


→ fra skeptiske.sophie: @thomaskk, ja, jeg tror sgu nok jeg har læst forslaget. skrub tilbage på liberté ungdom og slik røv.


→ fra thomaskk: @skeptiske.sophie kan godt lide at stjæle fra andre. få dig nu et rigtigt job, så bliver alting nemmere at forstå.


→ fra skeptiske.sophie: @thomaskk – blokeret, farvel med dig.









SAGSBILAG –


E-MAILS UDVEKSLET MELLEM MARIECLAUDE BARRAULT OG JEAN LOUIS GIRARD, 2. SEPTEMBER 2005.


DATO: 02-09-2005 (17.02)


TIL: jl@cdp(.)ln


FRA: fatalefejl@mail(.)com


EMNE: Om at lytte


Hr. Girard,


Hvornår kender to personer hinanden?


Jeg kender Dem, i og med at jeg kender min far. Han omtaler Dem ofte. De lever på en måde som en ånd i vores hus, usynlig men unægtelig til stede, altid. Gør det, at jeg kender Dem? Ved mere end navn.


Selvom De som sådan har været en del af vores familie i årevis, var i går første gang jeg mødte Dem personligt. Jeg havde forestillet mig Dem højere, må jeg indrømme. Men nu kan min far selvfølgeligt også tale alting op, hvis han ønsker det.

